Foto: 123RF

HRVATI se rado kite obilježjima totalitarnih režima, a to je, najčešće, crna majica sa nekim od sljedećih slova: A, B, C, Č, Ć, D, DŽ, Đ, E, F, G, H, I, J, K, L, LJ, M, N, NJ, O, P, R, S, Š, T, V, Z, Ž.

Sve donedavno se upotrebljavao i nacistički pozdrav 'zdravo', no zamijenio ga je hrvatski 'bog' (Mars). Bog je do danas bio inačica za 'dobro jutro', 'dobar dan', 'doviđenja' i 'laku noć', no sad imamo svoj legalni hrvatski pozdrav - 'za dom spremni'. Time smo dobro, bilo jutro ili dan, isključili, laku noć izuzeli, a i bog nam je postao suvišan.

Iako naša država ne tolerira obilježja totalitarnih režima, uporno se, pod okriljem noći, nebo nad Hrvatskom prošara zvijezdama. Još uvijek se ne zna tko provocira hrvatski narod ovakvim ispadima, ali najvjerojatnije se radi o srpskim državljanima.

Povjerenstvo je najoštrije osudilo postavljanje zvijezda na hrvatsko nebo te iste svako jutro bivaju premještene na pogodniju lokaciju. Premda vlada čini sve šta može da svoj narod, kako na nebu tako i na zemlji, zaštiti od petokraka, spomenuta jugokomunistička obilježja nerviraju mirnog i pitomog Skeju.

Tekst se nastavlja ispod oglasa

Moguće da će Skejo biti prvi Hrvat u svemiru kojem će se pružiti prilika zabosti hosovnicu usred crne rupe. No, s obzirom da Hrvatska i jest crna rupa, utoliko je Skejino intelektualno putovanje kraće od Lajkinog. Teoriju o tome kako nije sve crno kao šta se čini, Plenković kao i obično objašnjava na konferenciji za novinare, razlikujući crno od nečeg šta je tek oprano Perwollom. Nakon više ispiranja, premijer će crno pretvoriti u 50 nijansi sive, a sebe u intelektualca Skeji ravna. Kad je 'za dom spremni' legalan pozdrav u Hrvatskoj, zašto ne ozakoniti i ubijanje, logično će se upitati Skejo. Plenković se nikad ništa ne pita jer povjerenstvo to radi umjesto njega. Kad se Skejo zapita o pravu manjine, on provocira psihijatre da zabave se njime. Grmi, sijeva, za dom se Skejo sprema, a zdrave pameti na vidiku nema.

Nesumnjivo da će se povjerenstvo pozitivno očitovati na premijerov upit, i to najkasnije do Nove godine. Međutim, Skejo je nestrpljiv i ne pita šta država može učiniti za njega, već šta on može učiniti za državu. Skeje su mnogo uradile za Hrvatsku; više je ljudi napustilo kuće u domovinskom miru negoli u domovinskom ratu. Nekima je prijevremeno laka hrvatska zemlja, a Skejama je laka Hrvatska. Tisuće ljudi su na rubu egzistencije šta je proporcionalno broju Skeja na rubu pameti. Skeje znaju šta čine, za razliku od običnih smrtnika koji se tu i tamo konzultiraju s Bogom. Plenković također zna šta čini, tu i tamo se konzultirajući sa Skejom. Navodno je bilo govora da Skejo skine brkove, no povjerenstvo je odlučilo da Skejini brkovi ostaju. Jer... šta je Skejo bez brkova? Isto šta i s brkovima - karikatura Hitlera.

*Stavovi izneseni u kolumnama i komentarima su osobni stavovi autora i ne odražavaju nužno stav redakcije Index.hr portala